
DREPT LA REPLICĂ
Față de apariția în ediția din data de 1 noiembrie 2012 a cotidianului “Ziarul de Vrancea” a articolului  intitulat “Justiția din Vrancea doarme în pat cu oamenii lui Oprișan”, subsemnata Mariana Săndina Croitoru, Vicepreședinte Tribunalul Vrancea, doresc să fac următoarele precizări:

Statutul pe care îl am în viața privată este conturat în trei ipostaze: cea de soție, de mamă și, ca urmare a căsătoriei cu un preot, am dobândit o a treia calitate – cea de preoteasă. În consecință, titlul articolului, urmat de postarea unei fotografii care ma înfățișează, la care se adaugă și unele informații neconforme cu realitatea, sunt de natură să-mi afecteze cele trei atribute menționate.
Realitățile pe care doresc să le subliniez vizează aspecte de ordin personal și, nu în ultimul rând, profesional.

În plan personal am o familie închegată, care are în compunere și doi minori. Faptul că în titlul articolului se induce ideea unui comportament imoral îmi afectează grav imaginea și relațiile familiale.

În plan profesional arăt că nu am ocupat niciodată funcția de Vicepreședinte al Secției Penale (care, de altfel, nu există în nomenclatorul funcțiilor), ci doar pe aceea de Președinte al acestei secții.

Totodată menționez că nu am primit și nu am deținut niciodată o locuință socială, așa cum eronat se precizează în articolul vizat. În anul 2004 am primit, alături de alți colegi, în virtutea funcției pe care o deținem, o locuință din fondul locativ al Primăriei Municipiului Focșani, cu destinația de locuință de serviciu. Specific că am îndeplinit toate condițiile stabilite prin legea locuinței pentru acest lucru, iar la momentul primirii cazul nu a făcut „vâlvă”. Declarația mea de avere, care este postată pe un site public, evidențiază patrimoniul pe care îl dețin împreună cu soțul meu și subliniez faptul că nu am avut niciodată 2 proprietăți în București și Focșani.
Așa cum Inspecția Judiciară afirmă, libertatea de exprimare nu poate prejudicia demnitatea, onoarea, viaţa particulară a persoanei şi nici dreptul la propria imagine, aşa cum prevede art. 30 al. 6 din Constituţia României.

Dreptul la reputaţie figurează printre drepturile garantate de art. 8 din Convenţia Europeană a Drepturilor Omului, ca element esenţial al dreptului la respectarea vieţii private. Reputaţia profesională este o consecinţă a integrităţii profesionale şi morale de care trebuie să dea dovadă fiecare judecător, aceasta aflându-se în strânsă legătură cu independenţa, imparţialitatea şi integritatea pe care trebuie să le manifeste fiecare judecător în exercitarea profesiei.
Apreciez că prin articolul publicat îmi este afectată propria imagine și reputația, astfel încât am considerat necesar să informez corect opinia publică cu privire la precizările neconforme cu realitatea care au fost publicate în acest material jurnalistic.

